ཞོགས་པར་སྔ་ནས་ལངས།།དགུང་མོར་ཕྱི་ནས་ཉལ།།རྒ་བ་འོང་སླ་བས།།དུས་ལ་གཅེས་སྤྲས་བྱ།།སྔ་མོར་ཡར་ལངས་ཏེ།།ངོ་འཁྲུད་ཁ་བཤལ་ཞིང་།།བཤང་གཅི་དོར་བའི་རྗེས།།ལག་པ་བཀྲུ་བར་བྱ།།ཞྭ་མོ་དྲང་མོར་གྱོན།།སྒྲོག་གུ་ལེགས་པར་སྒྲོག།གོས་ལྷམ་ཆ་འགྲིག་པོ།།འོས་འཚམས་ཡིད་འོང་བྱ།།ཞྭ་གོས་སོགས་ཕུད་རྗེས།།གཏན་ཁེལ་གནས་སུ་འཇོག།གང་མོས་སར་གཡུག་ན།།དེ་ལས་བཙོག་པར་འགྱུར།།གོས་ནི་གཙང་བ་གཙོ།།ཁྲ་བོ་སོགས་མ་ཡིན།།རང་གི་ཐོབ་ཐང་དང༌།།ཁྱིམ་གྱི་རྒྱུ་ལ་བསྟུན།།བཟའ་བཏུང་སྤྱོད་པའི་དུས།།འདེམ་ག་བྱེད་མི་རུང༌།།ཟས་སྤྱོད་རན་པ་ལས།།ཚད་ལས་འདས་པ་མིན།།ན་ཚོད་གཞོན་དུས་ནས།།ཆང་ནི་བཏུང་མི་རུང༌།།ཆང་གིས་བཟི་བའི་མིའི།།ཀུན་སྤྱོད་ཆེས་ཐ་ཆད།།འགྲོ་ན་གོམ་སྟབས་རན།།འགྲེང་དུས་ལུས་པོ་དྲང༌།།ཕྱག་ལ་ལུས་སྒུར་ཏེ།།གུས་འདུད་བརྩི་བཀུར་བྱ།།སྒོ་ཐེམ་ཐོག་མི་བརྫི།།རྐང་གཅིག་གིས་འགྲེང་དང༌།།རྐང་གཉིས་བགྲད་དེ་འདུག།བརླ་གཡུག་སོགས་མི་བྱ།།ཡོལ་བ་དལ་གྱིས་ཕྱེ།།སྒྲ་ཆེན་སོགས་མི་འབྱིན།།ཁ་འཁོར་རྒྱང་ནས་བསྐོར།།སྣེ་ཟུར་ཕོག་མི་བྱ།།སྣོད་སྟོང་གཟུང་བའི་སྐབས།།བཅུད་ལྡན་གཟུང་བཞིན་གཟབ།།ཁང་སྟོང་ནང་ཞུགས་དུས།།ཁྱིམ་བདག་ཡོད་བཞིན་བྱ།།བྱ་བ་བྲེལ་མི་རུང༌།།བྲེལ་ན་ནོར་འཁྲུལ་འབྱུང༌།།དཀའ་ལ་སྐྲག་པ་དང༌།།སླ་ལ་བརྙས་མི་བྱ།།འཐབ་རྩོད་གཡེང་བའི་གནས།།ནམ་ཡང་འགྲོ་མི་རུང༌།།ཚུལ་མིན་ལོག་པའི་དོན།།ནམ་ཡང་འདྲི་མི་བྱ།།གཞན་ཁྱིམ་འགྲོ་བའི་དུས།།ཁྱིམ་བདག་ཡོད་མེད་འདྲི།།ཁང་པར་ཞུགས་པའི་ཚེ།།སྐད་བརྡ་གཏོང་བར་བྱ།།བདག་པོས་ཚུར་འདྲི་ན།།རང་གི་མིང་ནས་བརྗོད།།ང་ཡིན་ཞེས་པའི་སྒྲས།།སུ་ཡིན་འབྱེད་མི་ནུས།།གཞན་ནོར་ལ་སྤྱོད་ན།།དྲིས་ཏེ་གནང་བ་དགོས།།མ་དྲིས་བཞིན་སྤྱད་ན།།བརྐུས་དང་ཁྱད་པར་མེད།།བདག་གིས་གཡར་བའི་ནོར།།དུས་ཐོག་ཕར་ལ་སྤྲད།།གཞན་ལ་གཡར་དགོས་ན།།སེར་སྣ་མེད་པས་གཡར།།